FC Midtjylland udvider staben | Tipsbladet.dk
FC Midtjylland udvider staben
Kristian Kjær skal fungerer som rekrutteringsansvarlig og juridisk rådgiver i FC Midtjylland fra årsskiftet.
FC Midtjylland har besluttet at ansætte en juridisk årdgiver, som skal være med til at hjælpe klubben med de kontraktlige forhold både ved køb og ved salg af spillere, skriver klubben i en pressemeddelelse.
Derudover bliver Kristian Kjær ansvarlig for rekrutteringen til akademiet samt superligatruppen i FC Midtjylland, hvor han i høj grad skal stå for at opdatere FC Midtjyllands rekrutteringsdatabase.
Han har været tilknyttet FC Midtjylland, siden han begyndte som assistenttræner for et talenthold tilbage i 2007. Siden 2012 har han været en del af scoutteamet i FC Midtjylland, og sportschef Svend Graversen lægger vægt på, at kendskabet til klubben samt det regionale islæt er afgørende for, at valget faldt på Kristian Kjær.
- Der er ingen tvivl om, at Kristian Kjær har et godt øje for gode spillere. Samtidig er det vigtigt for os, at han kender klubbens værdier, og at han ved, hvad FC Midtjylland står for. Vi er glade for at kunne ansætte en lokal, der allerede nu har været på en lang FCM-rejse, siger sportschefen til klubbens hjemmeside og uddyber om rollen.
Kristian Kjær blev i 2016 færdiguddannet som jurist fra Aarhus Universitet, og er i dag ansat hos et advokatfirma, hvor han har været med til at opstarte en afdeling, der er specialiseret i at rådgive atleter og klubber om juraen i blandt andet at sammensætte kontrakter.
- Jeg kommer med benhårdt arbejde. Rugbrødsarbejde er for nogle kedeligt, men for mig er det den eneste, sikre vej frem, og det glæder jeg mig til at komme i gang med, uddyber han.